作者:吳文英
標題:瑞龍吟
內容:墮虹際。層觀翠冷玲瓏，五雲飛起。玉虯縈結城根，澹煙半野，斜陽半市。瞰危睇。門巷去來車馬，夢遊宮蟻。秦鬟古色凝愁，鏡中暗換，明眸皓齒。東海青桑生處，勁風吹淺，瀛洲清泚。山影泛出瓊壺，碧樹人世。槍芽焙綠，曾試雲根味。巖流濺、涎香慣攪，嬌龍春睡。露草啼清淚。酒香斷到，文丘廢隧。今古秋聲裡。情漫黯、寒鴉孤村流水。半空畫角，落梅花地。